തട്ടുകട മുടക്കമില്ലാതെ തുറക്കാന് സുധീഷിനും ദിലീഷിനും സഹായ പ്രവാഹം മോഷണം പോയ സാധനങ്ങള്ക്കൊപ്പം കട നവീകരിക്കാനും സഹായം ആലുവ: ഏക വരുമാനമാര്ഗമായ തട്ടുകടയില് നടന്ന മോഷണം കാരണം ജീവിതം വഴിമുട്ടിയ ദിലീഷ്, സുധീഷ് എന്നീ സുഹൃത്തുക്കള്ക്ക് കൈത്താങ്ങായി സഹായപ്രവാഹം. ഇരുവര്ക്കും വീണ്ടും ജീവിതം കെട്ടിപ്പടുക്കാനായി സഹായഹസ്തവുമായി ഡിസിസി പ്രസിഡന്റ് അടക്കമുള്ളവര് തേടിയെത്തി. അനാരോഗ്യം മൂലം ജോലി വിടേണ്ടി വന്ന ദിലീഷും സുധീഷും ചേര്ന്നു ആലുവ കമ്ബനിപ്പടിയില് തുടങ്ങിയ തട്ടുകടയിലെ സാധനസാമഗ്രികള് മോഷണം പോയിരുന്നു. ചികിത്സയ്ക്കായി കട ഒരാഴ്ച അടച്ചിട്ടപ്പോഴാണ് സാധനങ്ങള് സൂക്ഷിച്ചിരുന്ന പെട്ടിയുടെ താഴ് തകര്ത്ത് മോഷണം നടന്നത്. ദിലീഷിന്റെ അമ്മയുടെ കമ്മലുകള് വിറ്റു കിട്ടിയ പണം കൊണ്ടാണു കട തുടങ്ങിയതെന്നും ഇനി വില്ക്കാന് അമ്മയ്ക്ക് ആഭരണം ഇല്ലാത്തതിനാല് കൊണ്ടുപോയവ തിരികെ തരണമെന്നായിരുന്നു മോഷ്ടാവിനോട് ഈ യുവാക്കള് അഭ്യര്ഥിച്ചിരുന്നത്. ഇവരുടെ കഷ്ടത മാധ്യമങ്ങളിലൂടെ വായിച്ചറിഞ്ഞ ഡിസിസി പ്രസിഡന്റ് മുഹമ്മദ് ഷിയാസാണ് തേടി ആദ്യമെത്തിയത്. നഷ്ടപ്പെട്ട ബാറ്ററികളും റൈസ് കുക്കറുകളും വാങ്ങി നല്കാമെന്നു പറഞ്ഞ അദ്ദേഹം കട വീണ്ടും തുടങ്ങാനുള്ള തയാറെടുപ്പുകള്ക്ക് പ്രചോദനം നല്കിയാണ് മടങ്ങിയത്. കളമശേരി അഭയ ഓള്ഡ് ഏജ് ഹോം മാനേജിങ് ട്രസ്റ്റി കെസി തോമസ് 8000 രൂപയും വൃക്കദാനത്തിലൂടെ ശ്രദ്ധേയയായ തായിക്കാട്ടുകര സ്വദേശി ഡീന 2500 രൂപയും നല്കി. ആലുവയിലെ ഇന്റര്നാഷനല് സ്കൂള് ഓഫ് വെല്ഡിങ് എംഡി എസ്എന് പുരം സ്വദേശി ജോജി ജോസഫ് ഒരാഴ്ചയ്ക്കുള്ളില് ഇവര്ക്കു പുതിയ തട്ടുകട നിര്മ്മിച്ചു നല്കാമെന്നേറ്റു. ദേശീയപാതയോരത്താണു കട എന്നതിനാല് അഴിച്ചുമാറ്റാനും കൊണ്ടുനടക്കാനും പറ്റുന്ന തരത്തിലാണു പണിതു നല്കുക. ചൂര്ണിക്കര പഞ്ചായത്ത് വൈസ് പ്രസിഡന്റ് ബാബു പുത്തനങ്ങാടി, അംഗങ്ങളായ റംല അലിയാര്, ലീന ജയന്, സഹകരണ ബാങ്ക് വൈസ് പ്രസിഡന്റ് സിപി നാസര്, ബ്ലോക്ക് പഞ്ചായത്ത് മുന് അംഗം രാജു കുംബ്ലാന് എന്നിവരും യുവ സംരംഭകരെ സഹായിക്കാന് രംഗത്തെത്തി. ചിത്രം കടപ്പാട്: മനോരമ